Veidlapa 4-2

|  |  |
| --- | --- |
| 06.07.2023.  | Nr.406/4-5.1/B |

###### PAR PUBLISKAS APSPRIEŠANAS NEPIECIEŠAMĪBU BŪVNIECĪBAS IECEREI

###### “DEGVIELAS UZPILDES STACIJA” MIERA IELĀ 3A, JELGAVĀ

Jelgavas valstspilsētas pašvaldības iestādes “Centrālā pārvalde” Būvvalde (turpmāk – Būvvalde) 2023.gada 8.jūnijā Būvniecības informācijas sistēmā ( turpmāk – BIS sistēma) (lietas Nr. BIS-BL-715850-12753) saņēma būvniecības ieceri “Degvielas uzpildes stacija” Miera ielā 3A, Jelgavā (turpmāk - Objekts).

Būvniecības ierosinātājs: SIA "MOTO TOURS LATVIA" reģistrācijas Nr.43603043736, ieceres izstrādātājs: SIA arhitektūras un dizaina birojs "5.AVĒNIJA", būvkomersanta reģistrācijas Nr. 0351-R, būvspeciālists: Agnis Lukšēvics, sertifikāts Nr. 1-00584.

Būvniecības likuma 14.panta trešās daļas 1.punkts nosaka, ka izskatot būvniecības ieceres iesniegumu, būvvalde atkarībā no būvniecības ieceres veida lemj par būvatļaujas izdošanu, atteikumu izdot būvatļauju vai būvniecības ieceres publisku apspriešanu.

Savukārt Būvniecības likuma 14.panta piektajā daļā norādīts, ka būvvalde nodrošina būvniecības ieceres publisku apspriešanu un tikai pēc tam pieņem lēmumu par ierosinātā objekta būvniecības ieceri, ja blakus dzīvojamai vai publiskai apbūvei ir ierosināta tāda objekta būvniecība, kurš var radīt būtisku ietekmi (smaku, troksni, vibrāciju vai cita veida piesārņojumu), bet kuram nav piemērots ietekmes uz vidi novērtējums, kā arī Pašvaldība saistošajos noteikumos var paredzēt arī citus gadījumus, kad rīkojama būvniecības ieceres publiska apspriešana.

Saskaņā ar Jelgavas pilsētas teritorijas plānojuma 2009.-2021.gadam grozījumu 1.pielikumu Jelgavas pilsētas pašvaldības 2017.gada 23.novembra saistošajiem noteikumiem Nr.17-23 “Teritorijas izmantošanas un apbūves noteikumi” ( turpmāk – Apbūves noteikumi) Objekts izvietojas Jaukta centra apbūves teritorijā (JC1), kurai viens no teritorijas papildizmantošanas veidiem ir transporta apkalpojošā infrastruktūra (14003).

Izvērtējot Objekta izvietojumu, Būvvalde konstatē, ka attālums no Objekta līdz dzīvojamai mājai Miera ielā 5, Jelgavā ir mazāks nekā 50m. Savukārt Apbūves noteikumu 74.punkts nosaka, ka pirms būvatļaujas izsniegšanas no jauna būvējamu degvielas vai gāzes uzpildes staciju, automazgātuvju un automobiļu un motociklu apkopes uzņēmumu ierīkošanai zemes vienībās, kas atrodas tuvāk par 50m no dzīvojamām un/vai publiskām ēkām, Būvvaldē var pieprasīt būvniecības ieceres publisko apspriešanu.

Ņemot vērā augstāk minēto un atbilstoši Ministru kabineta 2014.gada 28.oktobra noteikumiem Nr.671 “Būvniecības ieceres publiskas apspriešanas kārtība” 6.punktam, pēc būvniecības ieceres iesnieguma saņemšanas Būvvalde Būvniecības likuma 14.panta piektajā daļā noteiktajos gadījumos pieņem lēmumu par publiskas apspriešanas nepieciešamību.

Saskaņā ar likuma „Pašvaldību likuma” Pašvaldību likuma 4.panta pirmās daļas 16.punktu Būvniecības likuma 14.panta trešās daļas 1.punktu un piekto daļu, Ministru kabineta 2014.gada 28.oktobra noteikumiem Nr.671 “Būvniecības ieceres publiskas apspriešanas kārtība” 6., 8. un 9. punktu, Jelgavas pilsētas teritorijas plānojuma 2009.-2021.gadam grozījumu 1.pielikuma Jelgavas pilsētas pašvaldības 2017.gada 23.novembra saistošajiem noteikumiem Nr.17-23 “Teritorijas izmantošanas un apbūves noteikumi” 74.punktu

**Jelgavas valstspilsētas pašvaldības iestādes “Centrālā pārvalde” Būvvalde NOLEMJ:**

1. Noteikt, ka būvniecības iecerei “Degvielas uzpildes stacija” Miera ielā 3A, Jelgavā sabiedrības līdzdalības tiesību nodrošināšanai ir nepieciešama publiskā apspriešana.

2. Uzsākt būvniecības ieceres publisko apspriešanu divu mēnešu laikā no lēmuma par publiskas apspriešanas nepieciešamību pieņemšanas brīža;

3. Noteikt publiskās apspriešanas termiņu ne mazāku par četrām kalendāra nedēļām no dienas, kad pašvaldības mājaslapā internetā publicēts lēmums par publiskas apspriešanas uzsākšanu.

4. Publicēt lēmumu par publiskas apspriešanas nepieciešamību Jelgavas valstspilsētas pašvaldības mājaslapā www.jelgava.lv, būvniecības informācijas sistēmā trīs darba dienu laikā no lēmuma pieņemšanas brīža;

5. Būvniecības ierosinātājam SIA "MOTO TOURS LATVIA" reģistrācijas Nr.43603043736 iesniegt Jelgavas valstpilsētas pašvaldības iestādes “Centrālā pārvalde” Būvvaldē saskaņošanai Ministru kabineta 2014.gada 28.oktobra noteikumu Nr.671 “Būvniecības ieceres publiskas apspriešanas kārtība” 10. un 11.punktos noteiktos dokumentus.

Lēmumu mēneša laikā var apstrīdēt Jelgavas valstspilsētas pašvaldības domē, iesniegumu iesniedzot Jelgavas valstspilsētas pašvaldības iestādes “Centrālā pārvalde” Administratīvā departamenta Klientu apkalpošanas centrā, Lielā ielā 11, Jelgavā.

Būvvaldes vadītājs D.Petzāls

Behmane 63005529